Roger Nilsen: - Null utvikling under Hareide
Viking har tapt tre av sine fire siste kamper etter å ha gått på en ny solid smell mot bunnlaget Fredrikstad i går kveld. Dermed øker presset på trener Åge Hareide. Han har nærmest lovet at Viking skal vise fremgang denne sesongen. Men så langt er det vanskelig å spore festfotball i Stavanger. En tiendeplass på tabellen imponerer få - om noen. - Det er mye misnøye i byen nå. Folk er lei av at man nok engang sier at alt skal bli så mye bedre, uten at noe skjer. Hvert eneste år snakker klubben om at ambisjonen er medalje, men det skjer «aldri», sier Roger Nilsen til VG. Han jobbet i Viking fra 2007 til 2010 - og bor fortsatt i Stavanger. For halvannet år siden fikk han beskjed om at samarbeidet opphørte på grunn av økonomi. Overfor spillerne hørte imidlertid Nilsen har klubbledelsen hadde andre forklaringer på det som skjedde. Derfor meldte han seg til slutt ut av klubben. Den tidligere landslagsspilleren ønsker ikke å ha noe med dagens regime å gjøre. Han følte seg dårlig behandlet.- Ønsket de folk som nikket i stedet for å riste på hodet? - Ja, noe i den retning. Og nå føler jeg at klubben har kommet til et punkt der det er absolutt null utvikling. Under Åge Hareide har det ikke vært utvikling i det hele tatt. Det må Viking snart innse. De har prøvd og prøvd, og klamrer seg til halmstrået: At man kan spore fremgang. Jeg har imidlertid ikke sett stort til fremgang. Det skjer riktignok noe småfint i den midtre tredelen av banen, siden de har noen unge talenter som er kjempespillere der. - Hvorfor får ingen skikk på Viking? - Det er mye innavl i klubben. Mange gamle styremedlemmer henter inn kompiser og kjentfolk. Folk verner om posisjonene sine i klubben. Mange av dem har mye å si, uten at de tør å gjøre det. Åge Hareide sa i går - overfor Rogalands Avis - at han aldri har opplevd en verre tid som fotballtrener enn hva han gjør nå. På spørsmål om hva som går galt i klubben, svarer han:Roger Nilsen skryter på sin side av den ferske ansettelsen av Arne Larsen Økland som administrerende direktør i Viking. - De har fått inn en god mann, han har en bred bakgrunn, sier den tidligere landslagsspilleren til VG. Onsdag slår Vikings styreleder, Christian Rugland, ring rundt treneren. - Åge har vår fulle tillit. Han er en av Norges mest erfarne trenere, og vi tror at de som er nærmest laget er de som er best skikket til å løse problemene. Så derfor er vi glad for å ha Åge med oss videre, sier Rugland til TV 2. Åge Hareide har ikke svart VG Nett onsdag.
Tidligere assistenttrener i Viking, Roger Nilsen (42), rister oppgitt på hodet over dagens ledelse i stavangerklubben.